Kotleba, Marek, poslanec NR SR (2023-03-15):
Ďakujem pekne. Vážené poslankyne, vážení poslanci, máme tu opäť tento zákon, ktorý je veľmi pálčivá téma, pretože prihlasovanie vozidiel sa stalo naozaj takým nástrojom vyberania peňazí od občanov, ale ak si dobre pamätáte, tak ten starý spôsob, ktorý tu niekedy fungoval, kde poplatok bol 33 eur a 66, ak išlo vozidlo z okresu, tak vidíme, že pravdepodobne tento spôsob bol asi naozaj najlepší, pretože tým, že sa zaviedli tie poplatky, ktoré sú aj teraz v súčasnosti vysoké a viažu sa na vek vozidiel, tak teraz to chceme nejako zmeniť. Máme tu nejaké pozmeňovacie návrhy k týmto, k týmto, k týmto poplatkom, ale povedzme si, že bol tu pozmeňovací návrh, ktorý znižuje tento poplatok o 70 %, ak vozidlo nevymení poznávacie značky. Ale musíme si povedať, že tento návrh je naozaj diskriminačný. Pretože tie vozidlá, ktoré tie poznávacie značky napríklad nemajú a musia mať nové poznávacie značky, tak tento, toto zníženie poplatku si občania nemôžu uplatniť. Pretože ak je vozidlo nové alebo je vozidlo dovezené, alebo je vozidlo zakúpené, pričom musí dôjsť k výmene poznávacích značiek, tak vlastne poplatok sa nezníži. A keď si niekto kúpi vozidlo napríklad od ozbrojených síl, od polície alebo od nejakého veľvyslanca, tak takéto vozidlo musí mať vymenené značky a tým pádom ten poplatok bude bez tej zľavy. Čiže toto nie je dobré riešenie a ja si dovolím povedať, že takýto zákon by skončil na Ústavnom súde, pretože je diskriminačný a ja si myslím, že aj Európska komisia a takisto aj prezidentka bude mať k tomuto výhrady. Čiže zbytočne tu o tom budeme rozprávať. Ale ako pán predkladateľ včera povedal, že, že nejaký úrad, ak by takéto vozidlo predával, tak by značky vymenil. Tak neviem, akým spôsobom by ste chceli donútiť napríklad ozbrojené sily, políciu alebo samosprávne kraje, alebo obce, ktoré majú pridelené nejaké špeciálne značky, akým spôsobom ich donútite, aby pri predaji vozidiel najprv vymenili značky za klasické a potom vozidlo odpredávali. Toto je absolútne neriešiteľné. Ale poďme na tie pozmeňovacie návrhy. Máme tu dva pozmeňovacie návrhy. Jeden je pána poslanca Viskupiča. V tomto pozmeňovacom návrhu, samozrejme, tie poplatky sú opäť viazané na koeficiente euronormy. V súčasnosti to máme na vek. Bude sa to meniť na, tým pádom na euronormu. Tieto poplatky sa jednoznačne oproti tomu návrhu, ktorý mal platiť od 1. apríla, podstatne znížili, aj keď nedostávame sa v žiadnom prípade na tie poplatky, ako boli v minulosti. Ale jednoznačne aspoň sa tie poplatky znížia. Potom v druhom pozmeňovacom návrhu zákonu, kde pán, kde pán Kremský predkladá, tak tieto poplatky, ak si to pozrieme, sú omnoho vyššie, sú dvojnásobné. Opäť sú viazané na euronormu. Ale máme tu, máme tu takzvané zníženie poplatku, ak je vozidlo staršie ako 20 rokov. Opäť musím sčasti s týmto nesúhlasiť, pretože ak my chceme priemerný vek vozidiel znižovať, lebo súčasnosti je vek vozidiel 14 rokov a ak my poplatok nastavíme na to, že ak je vozidlo staršie ako 20 rokov, bude mať ten poplatok nižší, tak potom občanov to bude motivovať k tomu, aby si kupovali tým pádom vozidlá staršie, a nie mladšie. Čiže toto opäť nie je riešenie nejaké globálne. Čiže my osobne budeme podporovať pozmeňovací návrh pána poslanca Mariána Viskupiča, pretože tie poplatky sú tam podstatne nižšie. Vážení, ak chceme odbremeniť Slovákov a ľudí od takýchto nezmyselných poplatkov, tak sa vráťme k tomu pôvodnému, ktorý tu bol. Pretože ten občanov až tak nezaťažil. Teraz ak nie sú, nie je potrebná zmena poznávacích značiek pri prevode vozidla z okresu do okresu, tak ten poplatok by bol iba 33 eur. Vy hovoríte o tom, ako to zaťaží štátny rozpočet alebo koľko štát vyberie menej peňazí, ale povedzme si, že opäť budeme finančné prostriedky vyberať iba od občanov. Pretože počas tejto vlády, ktorá tu je, ale, samozrejme, aj tej vlády minulej, kde boli tieto poplatky zavedené, sa urobilo veľa zlého. A ak chceme tie peniaze, ktoré sa minuli na rôzne nezmyselné lotérie, teraz vyberať opäť od občanov, tak je to absolútna hlúposť. Preto podporíme, aby sa tie poplatky znížili, ale ak chceme naozaj ľudí odbremeniť, vráťme sa k tomu pôvodnému 33- a 66-eurovému poplatku a verte mi, že všetci občania Slovenskej republiky budú šťastní a pocítia to vo svojich peňaženkách. Pretože teraz tie poplatky, ako sú nastavené v súčasnosti, sú likvidačné pre tých ľudí, ale aj po tomto novom, samozrejme, poplatky sa znížia, ale nebudú také, ako boli v minulosti. Ďakujem pekne.